# איסוף המידע רישומו ודיווחו למערכת נתוני אשראי

## מבוא

1. איסוף המידע, רישומו וניהולו, לרבות העברתו למערכת נתוני אשראי הינם הבסיס לקיום מאגר נתונים איכותי ושלם בבנק ישראל ולפיכך לאפשרות לבצע שיתוף נתונים ככלי להערכת סיכון האשראי. כל ליקוי או תקלה בתקינות המידע שיש להם השפעה מהותית על המערכת לשיתוף בנתוני אשראי, עלולים לפגוע בהשגת יעד זה לרווחת הציבור הרחב וכן לפגוע באמינותה של המערכת.
2. לצורך כך, בין היתר, נקבעו כללי נתוני אשראי (אבטחת מידע) , התשע"ט- 2018 (להלן – **הכללים**).
3. מתוקף סמכותי לפי סעיף 68 לחוק נתוני אשראי, התשע"ו-2016 (להלן – **החוק**) הריני מוציא הוראה זו. למען הסר ספק, מובהר בזאת כי הוראה זו מרחיבה על האמור בכללים.

## תחולה

1. הוראה זו תחול על מקור מידע כהגדרתו בחוק.
2. הממונה רשאי לפטור מקור מידע מסוים מקיום סעיפים מסוימים בהוראה זו או לקבוע הוראות מסוימות שונות מאלו המפורטות להלן אשר יחולו על מקור מידע מסוים. זאת, במקרים חריגים לאחר שבחן את בקשתו ונימוקיו אשר נמסרו לו בכתב, ורשאי הממונה לקבוע כי הפטור או ההוראות השונות יחולו לתקופה קצובה כפי שתיקבע על ידו.

מינוי גורם אחראי

1. העובד אשר ימונה על ידי מקור מידע בהתאם להוראות סעיף 1(א)(1) לכללים (להלן–**אחראי למידע**) יהיה בדרג של חבר הנהלה או מקבילה אחרת, ומקור המידע יוודא כי יוקנו לו הכלים הנדרשים למילוי תפקידו.
2. מקור המידע ימסור לממונה את פרטי האחראי למידע שמונה על ידו ויעדכן את הממונה על שיתוף בנתוני אשראי (להלן- **הממונה**) בכל מקרה בו חדל למלא את תפקידו, במינויו של מחליף ופרטיו.

## ביקורת פנימית

1. הביקורת הפנימית של מקור המידע תבצע ביקורות לבחינת עמידת מקור המידע בכללים, בתדירות אשר תיקבע בהנחיות הממונה למקור המידע ולא פחות מאחת לשנה.
2. דוחות הביקורת יועברו לממונה.